Ir-Regolament tal-Kummissjoni (KE) Nru 1925/2000
tal-11 ta'Settembru 2000
li jistabbilixxi l-okkażjonijiet tal-ħidma sabiex jiġu applikati r-rati tal-kambju meta jiġu kkalkolati ċerti ammonti pprovvduti bil-mekkaniżmi tar-Regolament tal-Kunsill (KE) Nru 104/2000 dwar l-organizzazzjoni komuni tas-suq tal-prodotti tas-sajd u ta' l-akwakultura
IL-KUMMISSJONI TAL-KOMUNITÀ EWROPEA,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2799/98 tal-15 ta'Diċembru 1998 li jistabbilixxi l-arranġamenti agrimonetarji għall-euro [1], u b'mod partikolari l-Artikolu 3(2) tiegħu,
Billi:
(1) Id-definizzjonijiet speċifiċi kollha ta' l-okkorrenzi operattivi għar-rati tal-kambju għall-kalkoli pprovduti bil-mekkaniżmi tar-Regolament tal-Kunsill (KE) Nru 104/2000 tas-17 ta' Diċembru 1999 dwar l-organizazzjoni komuni tas-suq tas-sajd u tal-prodotti ta' l-akwakulturali [2] iridu jiġu magħquda f'Regolament wieħed.
(2) Ir-Regolament (KE) Nru 104/2000 għamel numru ta' bidliet fil-għajnuniet disponibbli għall-organizzazzjonjiet tal-produtturi, b'mod partikolari l-introduzzjoni ta' programmi ta' ħidma u l-emendi għall-mekkaniżmi tal-għajnuna għall-ħażniet privati. Ir-regolament ta' implementazzjoni ta' qabel, ir-Regolament tal-kummissjoni (KE) Nru 3516/93 [3], kif emendat bir-Regolament (KE) Nru 963/1999 [4], m'għandux dispożizzjonijiet dwar l-applikazzjoni tar-rati tal-kambju għal dawn il-mekkaniżmi l-ġodda. Għal dawn ir-raġjunijiet, ir-Regolament (KE) Nru 3516/93 għandu jiġi mibdul b'dan ir-Regolament.
(3) L-arranġamenti agrimonetarji riveduti deskritti fil-qosor fir-Regolament (KE) Nru 2799/98 jappoġġjaw il-ħtieġa li jiġi mibdul ir-Regolament (KE) Nru 3516/93 peress illi r-referenzi għar-rati tal-konverżjoni agrimonetarji m'għadhomx japplikaw.
(4) L-okkorrenzi operattivi għall-kumpens finanzjarju u għall-għajnuna miġrura għas-sena ta' wara għandhom ikunu konsistenti ma' l-okkorrenzi operattivi għall-prezzijiet ta' l-irtirar u għall-ammonti l-oħra involuti fil-kalkolu tagħhom.
(5) Il-possibbiltà illi l-organizzazzjonijiet tal-produtturi jużaw marġini ta' tolleranza fl-applikazzjoni tal-prezz ta' l-irtirar u tal-prezzijiet l-oħra fl-organizazzjoni komuni tas-swieq tas-sajd u tal-prodotti mill-akwakultura hija kostretta mill-ħtieġa li l-Istati Membri jiġu mgħarrfa dwar il-livell tal-prezz immodifikat għall-inqas jumejn qabel ma jsir japplika. L-organizazzjonijiet tal-produtturi jridu għaldaqstant ikunu jafu r-rata tal-kambju għal dawn il-prezzijiet minn qabel il-perjodu taż-żmien li għalih ikunu sejrin japplikaw sabiex ikunu jistgħu jilħqu dan l-obbligu li jgħarrfu lill-awtoritajiet kompetenti minn qabel. L-okkorrenza operattiva trid tiġi stabbilita qabel iż-żmien ta' l-applikazzjoni tagħha.
(6) Għandha tiġi introdotta okkorrenza operattiva għall-kumpens finanzjarju għall-programmi li jkunu qegħdin jaħdmu. Din għandha tkun l-ewwel jum tas-sena tas-sajd sabiex l-organizazzjoni tal-prodotturi tkun tista' taf il-livell tal-għajnuna minn qabel.
(7) Għandha tiġi stabbilita okkorrenza operattiva sabiex tiġi applikata r-rata tal-kambju għall-prezzijiet differenti nnotifikati lill-kummissjoni fil-kuntest ta' l-organizazzjoni komuni tas-suq. Din l-okkorrenza operattiva trid tikkorrispondi ma' jum singolu tal-perjodu taż-żmien li għalih jiġi kkalkolat il-prezz. Ġaladarba jsir użu prattiku minn dan it-tagħrif a posteriori, l-okkorrenza operattiva għandha tiġi stabbilita bħala l-aħħar jum tal-perjodu taż-żmien li għalih il-prezz jiġi kkalkolat.
(8) Il-miżuri stabbiliti f'dan ir-Regolament huma skond l-opinjoni tal-Kumitat ta' Ġestjoni tal-Prodotti tas-Sajd,
ADOTTAT DAN IR-REGOLAMENT:
L-Artikolu 1
Dan ir-Regolament jistabbilixxi l-okkorrenzi operattivi għall-użu tar-rati tal-kambju għall-mekkaniżmi stabbiliti bir-Regolament (KE) Nru 104/2000.
Ir-rata tal-kambju li trid tintuża għandha tkun ir-rata ffissata l-aktar riċenti mill-Bank Ċentrali Ewropew (ECB) qabel l-okkorrenza tal-ħidma stabilita fl-Artikolu 1 tar-Regolament tal-kummissjoni (KE) Nru 2808/98 [5].
L-Artikolu 2
Għas-settur tas-sajd, l-okkorrenza operattiva għar-rata tal-kambju għall-prezz ta' l-irtirar u għall-ammonti marbuta ma'dan il-prezz, li huma elenkati fl-Anness I, għandha tkun it-22 jum tax-xahar ta' qabel ma tkun saret il-ħidma.
L-Artikolu 3
L-okkorrenza operattiva għar-rata tal-kambju li tapplika għall-kumpens finanzjarju pprovdut fl-Artikolu 21 tar-Regolament (KE) Nru 104/2000 għandha tkun it-22 jum tax-xahar ta' qabel ma tkun saret il-ħidma.
L-Artikolu 4
L-okkorrenza operattiva għar-rata tal-kambju li tapplika għall-għajnuna li tinġarr għas-sena ta' wara pprovduta fl-Artikolu 23 tar-Regolament (KE) Nru 104/2000, għar-rata bażi tal-għajnuna pprovduta fl-Artikolu 24(4) ta' l-istess Regolament u għall-għajnuna għall-ħażniet privati pprovduta fl-Artikolu 25 ta' l-istess Regolament għandha tkun it-22 jum tax xahar ta' qabel il-prodotti maħżuna jkunu ġew irtirati.
L-Artikolu 5
L-okkorrenza operattiva għar-rata tal-kambju li tapplika għall-kumpens finanzjarju għall-programm tal-ħidma pprovduti fl-Artikolu 10(2) tar-Regolament (KE) Nru 104/2000 għandha tkun l-ewwel jum tas-sena tas-sajd li għaliha jkun ġie stabbilit il-programm tal-ħidma.
L-Artikolu 6
L-okkorrenza operattiva għar-rata tal-kambju li tapplika għall-allowance kompensatorja għat-tonn sabiex jitqiegħed fil-landi pprovduta fl-Artikolu 27(1) tar-Regolament (KE) Nru 104/2000 għandha tkun it-tieni jum tax-xahar li fih issir il-kunsinja tal-prodott.
L-Artikolu 7
Fil-każijiet fejn jista' jingħata avvanz għall-miżura pprovduta fir-Regolament (KE) Nru 104/2000, l-okkorrenza operattiva għar-rata tal-kambju għandha tkun l-okkorrenza li tikkorrispondi mal-miżura meħuda, skond l-Artikoli 2 sa 6.
L-Artikolu 8
Ir-rata tal-kambju li tapplika għall-prezzijiet medji tas-suq innotifikati skond ir-Regolament tal-kummissjoni (KEE) Nru 2210/93 [6] għandha tkun ir-rata tal-kambju fis-seħħ fl-aħħar jum tal-perjodu taż-żmien li għalih il-prezz jiġi kkalkolat.
L-Artikolu 9
Ir-Regolament (KE) Nru 3516/93 huwa hawnhekk imħassar.
Ir-referenzi għar-Regolament (KE) Nru 3516/93 imħassar għandhom jiġu mifhuma bħala li jirreferu għal dan ir-Regolament u għandhom jinqraw b'mod konformi mat-tabella tal-korrelazzjoni fl-Anness II.
L-Artikolu 10
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mill-1 ta' Jannar 2001
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-11 ta' Settembru 2000.